Hindi News

पादरी की गिरफ्तारी और चर्च बंद कराने के लिए कलेक्टोरेट में प्रदर्शन

पादरी की गिरफ्तारी और चर्च बंद कराने के लिए कलेक्टोरेट में प्रदर्शन

4 वर्ष पहले



कॉपी लिंक

मिजोरम, कर्नाटक, केरल से आए 200 पादरियों पर धर्मांतरण का आरोप



भास्कर संवाददाता | बुरहानपुर



नेपानगर विधायक मंजू दादू के गांव कानापुर में मेथोडिस्ट चर्च परिसर में पादरी द्वारा आदिवासी महिला से दुष्कर्म का मामला गरमा गया है। आरोपी पादरी हनोप एलेक्जेंडर घटना के बाद से फरार है।



तीन दिन बीत जाने के बाद भी उसकी गिरफ्तारी नहीं हुई तो मंगलवार दोपहर जनजाति हित रक्षक मंच के पदाधिकारियों सहित आदिवासी महिलाओं ने कलेक्टोरेट पहुंचकर नारेबाजी कर प्रदर्शन किया पादरी को तत्काल गिरफ्तार करने की मांग की। रक्षक मंच के साथ आक्रोशित लोगों ने कानापुर गांव का चर्च बंद करने की मांग की। भगवा ध्वज लेकर आए मंच रक्षकों ने नवागत अपर कलेक्टर आर टोप्पो को चेतावनी दी कि अगर हमारी मांगे नहीं मानी तो यह आंदोलन उग्र होगा। अभी डेढ़-दो सौ लोग ही आए है। संयाेजक गोपालसिंह मुजाल्दा ने कहा- शनिवार-रविवार की रात चर्च में पादरी हनोप ने आदिवासी महिला का दुष्कर्म किया। जिलेभर के जनजाति वर्ग के लोग आक्रोशित है। पादरी को किसी भी स्थिति में गिरफ्तार कर सजा दी जाए। नवल बोरकर, शंकर चौहान सहित अन्य समाजजन मौजूद थे।



आरोपी का मूल पता ही नहीं मिला तो कैसे पकड़ाए

घटना शनिवार-रविवार रात की है। आरोपी घटना के बाद से ही फरार है। ग्रामीणों के अनुसार चर्च का पादरी पास ही एक गांव में किराए के कमरे पर रहता था। सप्ताह या महीने में एक-दो बार ही चर्च खुलता था। आरोपी का स्थायी पता पुलिस को नहीं मिल पाया है। जांच के दौरान यह पता चला है कि आरोपी जबलपुर या छत्तीसगढ़ का रहने वाला था। जांच अधिकारी अजाक थाना प्रभारी पार्वती गौड़ ने बताया घटना के बाद से आरोपी का पता जुटाने में लगे हुए हैं। पादरी से मिलने वालों से भी पूछताछ की है।



धर्मांतरण की मुझे जानकारी नहीं

दुष्कर्मी के खिलाफ एफआईआर दर्ज है। ज्ञापन के माध्यम से जो मांग की है पुलिस को जांच के लिए निर्देशित करेंगे। धर्मांतरण की मुझे जानकारी नहीं है। मैंने आज ही अपर कलेक्टर का प्रभार संभाला है। आर टोप्पो, अपर कलेक्टर



जनजाति हितरक्षक मंच के कार्यकर्ताओं ने कानापुर की आदिवासी महिला के साथ हुए दुष्कर्म के विरोध में आक्रोश जताया।



